《赠何云峰》
清代·李骥元

去年残腊天雨霜，吾子墨缞登我堂。踯躅哽咽声不扬，边尘染衣风透裳。

为言乃父殁异乡，仁宦致此心摧伤。生前故交殁后忘，昔周人急今空囊。

剑关迢递秦陇长，丹旐何由归梓桑。我方鼓缶歌悼亡，弦琴断绝难更张。

侧身三晋观乐阳，山魈啼泣魑魅狂。何处招魂陈酒浆，束装无策心茫茫。

今兹垂柳复垂杨，安得送汝归金堂。

作者简介：清四川绵州人，字凫塘。李调元弟。乾隆四十九年进士，授编修。后迁左春坊左中允，入直上书房，以劳瘁卒官，年四十五。诗学东坡。有《云栈诗稿》。